CELEX: 32011D0402
Language: et
Date: 2011-07-06 00:00:00
Title: 2011/402/EL: Komisjoni rakendusotsus, 6. juuli 2011 , Egiptusest imporditud põld-lambaläätse seemnete ning teatavate seemnete ja ubade suhtes kohaldatavate kiireloomuliste meetmete kohta (teatavaks tehtud numbri K(2011) 5000 all)  EMPs kohaldatav tekst

7.7.2011   
            
            
               ET
            
            
               Euroopa Liidu Teataja
            
            
               L 179/10
            
         KOMISJONI RAKENDUSOTSUS,
   6. juuli 2011,
   Egiptusest imporditud põld-lambaläätse seemnete ning teatavate seemnete ja ubade suhtes kohaldatavate kiireloomuliste meetmete kohta
   (teatavaks tehtud numbri K(2011) 5000 all)
   (EMPs kohaldatav tekst)
   (2011/402/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja nähakse ette toidu ohutusega seotud menetlused, (1) eriti selle artikli 53 lõike 1 punkti b alapunkti i ja artikli 53 lõike 1 punkti b alapunkti iii,
   ning arvestades järgmist:
   
               (1)
            
            
               Määruses (EÜ) nr 178/2002 sätestatakse toitu ja sööta üldiselt, eriti aga toidu- ja söödaohutust reguleerivad üldised põhimõtted ühenduse ja riigi tasandil. Sellega nähakse ette kiireloomulised meetmed juhuks, kui selgub, et kolmandast riigist imporditud toit või sööt võib tõsiselt ohustada inimeste või loomade tervist või keskkonda ning seda riski ei saa rahuldavalt juhtida asjaomase liikmesriigi või asjaomaste liikmesriikide võetavate meetmete abil.
            
         
               (2)
            
            
               22. mail 2011 teatas Saksamaa Shiga toksiine tekitava bakteri Escherichia coli (STEC) (serotüüp O104:H4) puhangust Saksamaa põhjaosas. Epidemioloogiliste ja laboriuuringute põhjal võis nakkuse levikut seostada ühes Hamburgist lõuna pool asuvas ettevõttes idandatud seemnete tarbimisega.
            
         
               (3)
            
            
               15. juunil 2011 teatas Prantsusmaa Bordeaux’s asetleidnud haiguspuhangust, mille põhjustas esialgsete uurimisandmete kohaselt sama E. coli bakteri tüvi (Shiga toksiine tekitav bakter Escherichia coli (STEC), serotüüp O104:H4), mis oli ka Saksamaal toimunud haigestumiste taga. Uurimine näitas, et sarnaselt Saksamaa juhtumile võis nakatumise põhjustada idandatud seemnete tarbimine.
            
         
               (4)
            
            
               Lisateave lubab oletada, et nii Saksamaa kui ka Prantsusmaa haigusjuhtumite põhjustajaks võivad olla idandamiseks kasutatud kuivad seemned. Nakkusallika kindlakstegemiseks algatas komisjon päritolu kindlakstegemise menetluse, mida koordineerib Euroopa Toiduohutusamet (EFSA) koostöös Haiguste Ennetamise ja Tõrje Euroopa Keskuse ning Maailma Terviseorganisatsiooniga. 5. juulil 2011 avaldas EFSA lõpparuande. Aruandes on märgitud, et Prantsusmaa ja Saksamaa haigusjuhtumitega seotud andmete võrdlemisel jõudsid uurijad järeldusele, et kõige tõenäolisemalt on mõlema puhangu taga Egiptusest imporditud põld-lambaläätse seemnete partii, ehkki ka muud seemnepartiid võivad olla haiguspuhanguga seotud. Kuna kokkupuude ka väikse koguse nakatunud materjaliga võib inimeste tervist tõsiselt ohustada ja seni puudub teave nakatumise allika ja viiside, samuti võimaliku ristnakatumise kohta, tuleks esialgu suhtuda ettevaatlikult kõigisse konkreetselt eksportijalt pärinevatesse partiidesse.
            
         
               (5)
            
            
               Pealegi toetab pooleliolev päritolu kindlakstegemise menetlus hüpoteesi, et haiguspuhangud on omavahel seotud ja tulenesid imporditud põld-lambaläätse seemnetest, mis sisaldasid haigustekitajat ELi sissetoomisel või juba enne seda. Seemned võisid nakatuda E. coli O104:H4 bakteri tüvega tootmisprotsessis, olles puutunud kokku inimeste ja/või loomade väljaheidetega. On ebaselge, millises toiduahela etapis nakatumine toimus ja kas selline puudus on praeguseks kõrvaldatud. Kooskõlas Euroopa Parlamendi ja nõukogu 17. novembri 2003. aasta direktiivi 2003/99/EÜ (zoonooside ja zoonootilise toimega mõjurite seire kohta, millega muudetakse nõukogu otsust 90/424/EMÜ ja tühistatakse nõukogu direktiiv 92/117/EMÜ) (2) artikliga 8 teevad liikmesriigid epidemioloogiliste uuringute täiendamiseks veel mikrobioloogilisi uuringuid.
            
         
               (6)
            
            
               Ettevaatuspõhimõttest lähtuvalt tuleks ajutiselt keelata kõigi allpool lisas nimetatud Egiptuse päritoluga seemnete ja ubade import seniks, kuni nende ohutust on piisavalt uuritud. On ilmne, et inimeste tervist võib tõsiselt ohustada kokkupuude ka teistelt seemnetelt ja ubadelt pärineva väikse koguse nakatunud materjaliga, seda enam, et puudub teave nende seemnete ja ubade täpse päritolu kohta Egiptuses, samuti nakatumise viiside ja võimaliku ristnakatumise kohta.
            
         
               (7)
            
            
               Seetõttu tuleks võtta Euroopa Liidu tasandil teatavad kiireloomulised ettevaatusabinõud tagamaks, et liikmesriigid teeksid kõik vajaliku, et kõrvaldada ELi turult kõik põld-lambaläätse seemnete partiid, mis imporditi Egiptusest ajavahemikus 2009–2011 ja mida on nimetatud päritolu kindlakstegemise menetlusega seotud toidu- ja söödaalase kiirhoiatussüsteemi teatistes, ning et liikmesriigid võtaksid neist partiidest proove ja hävitaksid need, peatades ajutiselt kõigi käesoleva otsuse lisas nimetatud seemnete ja ubade impordi Egiptusest.
            
         
               (8)
            
            
               Ajutine impordikeeld peaks olema jõus vähemalt 31. oktoobrini 2011, et Egiptuse pädevad asutused saaksid anda tagasisidet ja kaaluda sobivate riskiohjamismeetmete võtmist.
            
         
               (9)
            
            
               Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA RAKENDUSOTSUSE:
   Artikkel 1
   Liikmesriigid teevad kõik vajaliku, et kõik põld-lambaläätse seemnete partiid, mis imporditi Egiptusest ajavahemikus 2009–2011 ja mida on nimetatud päritolu kindlakstegemise menetlusega seotud toidu- ja söödaalase kiirhoiatussüsteemi teatistes, kõrvaldatakse turult ja hävitatakse. Neist partiidest võetakse proove kooskõlas direktiivi 2003/99/EÜ artikliga 8.
   Artikkel 2
   Käesoleva otsuse lisas nimetatud Egiptuse päritoluga seemnete ja ubade lubamine vabasse ringlusse on peatatud kuni 31. oktoobrini 2011.
   Artikkel 3
   Käesolevas otsuses sätestatud meetmeid hinnatakse korrapäraselt Egiptuse pakutud tagatiste, analüüside tulemuste ja liikmesriikide teostatavate uuringute alusel.
   Artikkel 4
   Käesoleva otsus on adresseeritud liikmesriikidele.
   
      Brüssel, 6. juuli 2011
      
         
            Komisjoni nimel
         
         
            komisjoni liige
         
         John DALLI
      
   
   
      (1)  EÜT L 31, 1.2.2002, lk 1.
   
      (2)  ELT L 325, 12.12.2003, lk 31.
   
      LISA
      Seemned ja oad, mille import Egiptusest on peatatud kuni 31. oktoobrini 2011:
      
                  CN-kood
               
               
                  Kirjeldus
               
            
                  ex 0704 90 90
               
               
                  Rukola idud
               
            
                  ex 0706 90 90
               
               
                  Söögipeedi idud, redise idud
               
            
                  0708
               
               
                  Kaunviljad, poetatud või poetamata, värsked või jahutatud
               
            
                  0713
               
               
                  Kuivatatud kaunviljad, poetatud, kooritud või koorimata, tükeldatud või tükeldamata
               
            
                  ex 0709 90 90
               
               
                  Sojaoa idud
               
            
                  1201 00
               
               
                  Sojauba, purustatud või purustamata
               
            
                  1209 10 00
               
               
                  Suhkrupeedi seemned
               
            
                  1209 21 00
               
               
                  Lutserni seemned
               
            
                  1209 91
               
               
                  Köögiviljade seemned
               
            
                  1207 50 10
               
               
                  Sinepi seemned, seemneks
               
            
                  1207 50 90
               
               
                  Muud sinepi seemned
               
            
                  1207 99 97
               
               
                  Muud õliseemned ja õliviljad, purustatud või purustamata
               
            
                  0910 99 10
               
               
                  Põld-lambaläätse seemned
               
            
                  ex 1214 90 90
               
               
                  Lutserni idud